Se jkomplu x-xogħlijiet fi Triq Għar Ilma, Santa Luċija, triq li parti minnha tifforma parti mill- heritage trail . Din it-triq, li tagħti aċċess għal numru ta’ up-market farmhouses u allura użata minn numru ta’ turisti u li tintuża regolarment mill-bdiewa tal-inħawi, kienet ilha abbandunata għal żmien twil. Ix-xogħlijiet jinkludu fost l-oħrajn l-asfaltar għall-ewwel darba ta’ partijiet sostanzjali mit-triq. Il-Ministru għal Għawdex Dr Anton Refalo fisser li dan il-pass hu  parti mill-pjan ħolistiku tal-Ministeru għal Għawdex għat-titjib tal-infrastruttura fil-gżira Għawdxija. Huwa qal li l-Ministeru għal Għawdex hu impenjat bis-sħiħ biex jitjieb il-prodott turistiku ta’ Għawdex u qal li n-nefqa kapitali għall-asfaltar ta’ din it-triq se tkun allokata mill-fond tal-Ministeru għal Għawdex. Sadanittant il-Ministru għal Għawdex ippreżenta donazzjoni ta’ €1,500  għat-tisbieħ tal-pjazza ta’ Santa Luċija minn fondi ta’ Eko-Għawdex.